เปิดรับร้องเรียนเงิน5พันถึงวันที่8พ.ค.นี้
คลังเล็งหารือ ‘อุตตม’ เปิดรับลงทะเบียน 5 พัน รอบ 2 แจงเปิดตั้งโต๊ะรับร้องเรียนถึงวันที่ 8 พ.ค.วันสุดท้าย
5 พ.ค. 2563

นายธนกร วังบุญคงชนะ เลขานุการรัฐมนตรีว่าการกระทรวงการคลัง เปิดเผยว่า การตั้งโต๊ะรับเรื่องร้องเรียนรับเงิน 5,000 บาท จะมีไปต่อเนื่องจนถึงวันที่ 8 พ.ค.นี้ ซึ่งเหลืออีก 2 วัน (7-8 พ.ค.) โดยในวันที่ 6 พ.ค. จะไม่มีการเปิดให้ร้องเรียน เพราะเป็นวันหยุดราชการ ตรงกับวันพืชมงคล โดยสาเหตุที่ ต้องยุตติรับคำร้องในวันที่ 8 พ.ค. เพราะเป็นวันสิ้นสุดโครงการ ที่จะมีการโอนเงินจนครบ ส่วนจะมีการขยายวันตั้งโต๊ะต่อไปหรือไม่ ขอหารือกับ นายอุตตม สาวนายน รมว.คลัง ก่อน
สำหรับการเปิดรับคำร้องในวันที่ 5 พ.ค. ซึ่งเป็นการเปิดรับคำร้องวันที่ 3 เป็นไปตามคาดหมาย มีประชาชนเดินทางมาลงทะเบียนเป็นจำนวนมาก ซึ่งได้หารือกับ นายอุตตม และตัดสินใจจึงได้ย้ายมาที่ กรมประชาสัมพันธ์ เพราะสามารถอำนวยความสะดวกให้ประชาชนได้เป็นอย่างดี ซึ่งในช่วงเช้ามีคนมาจำนวนมากก็จริง แต่ช่วงสายเจ้าหน้าที่ก็สามารถปรับระบบการทำงาน ให้บริการได้อย่างรวดเร็ว
ส่วนข้อเรียกร้องให้มีการเปิดลงทะเบียนรอบสองหรือไม่ ขอนำไปหารือกับ รมว.คลัง ว่าจะดำเนินการอย่างไร แต่โครงการนี้คิดว่าตามแผนจะจบในวันที่ 8 พ.ค.นี้ ซึ่งตัวเลขจากที่มีการลงทะเบียนมาอยู่ในข่าว 16 ล้านคน สิ้นสุดโครงการนี้ รัฐบาลก็ยังมีการเยียวยาด้านอื่น ประกันสังคม และเกษตรกรที่กำลังดำเนินการ จะดูแลให้ครอบคลุม
“สุดท้ายเมื่อกระบวนการเยียวยาจบลง ก็ต้องไปดูว่ามีคนที่ตกหล่น เข้าไปไม่ถึงระบบเยียวยาต่างๆที่รัฐบาลออกมา มีจำนวนมากน้อยขนาดไหน ซึ่งปลัดกระทรวงการคลังดูแลอยู่ คณะทำงานร่วม 10 ปลัดกระทรวงก็จะไปดูว่ามีมาตรการอย่างไร”
นายธนกร กล่าวว่า การเปิดรับลงทะเบียนร้องทุกข์จะสิ้นสุดในวันที่ 8 พ.ค.นี้ ถึงแม้ว่าคลังไม่อยากให้ประชาชนมา เพราะเสี่ยงต่อการแพร่เชื้อโควิด-19 แต่ก็เข้าว่าประชาชนมีปัญหาต้องการคำปรึกษา จะขยายวันตั้งโต๊ะหรือไม่ก็จะหารือกับ นายอุตตม ว่าจะมีนโยบายอย่างไร ส่วนการรับคำร้องต่างจังหวัดให้ไปยื่นที่ศูนย์ดำรงธรรม และกระบวนการจังหวัดจะเข้าไปดูแลต่อให้
อย่างไรก็ตาม การมายื่นวันนี้ไม่ได้หมายความว่าจะได้เงินเลย เพราะเจ้าหน้าที่จะเอาคำร้องไปใส่เข้าระบบ แต่จะรับเรื่องไว้ทั้งหมด จะแยกความเดือดร้อนออกเป็นหมวดหมู่ ว่ามีส่วนไหนที่ยังเข้าไม่ถึง เช่น ส่วนไหนที่เกี่ยวข้องกับกระทรวงพัฒนาสังคมและความมั่นคงของมนุษย์ ก็จะรวบรวมส่งให้ เพื่อออกมาตรการเยียวยาให้
ส่วนการแจกเงินให้เกษตรกรในวันที่ 15 พ.ค.นี้ เกษตรกรไม่ต้องลงทะเบียน ธนาคารเพื่อการเกษตรและสหกรณ์การเกษตร (ธ.ก.ส.) จะเริ่มจ่ายเงินเยียวยาจ่ายได้วันละ 1 ล้านคน ขอแจ้งให้เกษตรกรอีกกว่า 2 ล้านราย หรือ 20% ของเกษตรที่ได้รับสิทธิ์ 10 ล้านบัญชี ยังไม่มีบัญชี ให้รีบไปเปิดบัญชีกับธนาคารอะไรก็ได้ เพื่อรอรับเงินโอนช่วยเหลือ